Гісторыя і літаратура падабаліся менавіта тым, што на гэтых уроках можна было разважаць. Я не мог думаць у пэўных зададзеных кімсьці рамках. Мне было вузка ў акрэсленым алгарытме рашэнняў, які, напрыклад, ёсць у матэматыцы (я разумею, што ёсць людзі, якія валодаюць матэматычным талентам і ўспрымаюць матэматыку як паэзію). Рашыць задачу па схеме і атрымаць правільны адказ мне было нецікава, іншая справа - літаратура, дзе была шырокая прастора для разважанняў, аналізу і праяўлення ўласнай асобы.